સુરત ખાતે યોજાયેલા ‘પાટીદાર રાજસ્વી સન્માન સમારોહ’ વખતે સ્ટેજ પર હાલમાં દેશના સૌથી શક્તિશાળી લોકોમાં નંબર-ટુ ગણાતા ભાજપના રાષ્ટ્રીય અધ્યક્ષ અમિત શાહ હાજર હતા. તેમની સાથે રાજ્યના મુખ્યમંત્રી વિજય રૂપાણી સાથે લગભગ આખી સરકાર પણ હાજર હતી. મહિનાઓની તૈયારી અને લોખંડી સુરક્ષા છતાં હાર્દિક… હાર્દિક… ના નારા પોકારતા માંડ ૧૫૦-૨૦૦ અસંતુષ્ટ પાટીદારોનાં ટોળાંએ કાર્યક્રમમાં અચાનક ગેરિલા ઍટેક કરી નેતાઓેને રીતસર સભા છોડવા મજબૂર કરી દીધા. આ બનાવથી દેશમાં સત્તાધીશ પાર્ટીની આબરૂ સરેઆમ ધૂળધાણી થઈ ગઈ. આવું કેમ થયું તેનો જવાબ સરકાર, પાર્ટી અને પાટીદારો પણ શોધી રહ્યા છે. હવે શું થશે તેનો પણ અંદાજ નથી.